Jy is in die middel van nêrens met jou boswa om ’n bietjie nader aan die natuur te kom en jou ys-vrieskas is van hoek tot kant gepak met alles van tjops en wors tot die vars tamaties en kaas vir die allerbelangrike braaibroodjies.
Maar die papaja tref die spreekwoordelike waaier en die ys-vrieskas gee die gees – en nou voel dit vir jou jy is ’n leeftyd weg van die beskawing af sonder enige vars proviand.
In situasies soos dié waarin jou daaglikse voeding bedreig word, help dit om ’n plan B te hê. Gelukkig hoef jou oorlewing nie af te hang van daardie droë en onsmaaklike beskuitjies nie.
Ons het gaan soek na kos wat byna onbederfbaar is – en op ’n klompie gawe verrassings afgekom waarin geen smaak, kalorieë of voedingswaarde ingeboet word nie.
Volgens die Voedingsvereniging van Suid-Afrika, wat saam met die Verenigde Nasies se Voedsel-en-landbouorganisasie gewerk het om dieetkundige riglyne spesifiek vir ons land saam te stel, moet ’n mens by elke maaltyd stylsel inkry.
Die meeste van ons ken mieliepap, veral vir ontbyt. Jy kry variante wat vinniger kook, en van hulle kan jy binne twee minute eet.
Dit is beskikbaar in ’n verskeidenheid geure en jy roer bloot kookwater by voor jy dit kan eet. Jy kry meer as 800 kilojoules per porsie in en die vesel help sommer ook om jou spysverteringstelsel beter te laat werk.
“Die groot verskil met Back Country Cuisine-produkte is dat hulle nie met warm lug ontwater is nie, maar eerder ’n ingewikkelde proses ondergaan waar die bestanddele vir elke maaltyd blitsvinnig gevries word in ’n groot vrieskas wat amper op dieselfde manier werk as ’n hiperbariese kamer.
Die vinnige vriesproses sorg dat al die vog in die kos behou word, maar dan word die termperatuur stadig verhoog en die water verdamp – en die verskil in lugdruk verwyder die vog uit die kos. Al wat oorbly, is ’n amperse poreuse soort spons van die oorspronklike kos.”
Hoewel die maatskappy aanbeveel dat jy die kos vir nie langer as 3 jaar moet hou voor jy dit gebruik nie, meen hulle dit sal in die regte toestande vir tot 30 jaar hou.
Ons het twee van die produkte probeer, die herderspastei en appelkooskrummelpoeding. Die instruksies is maklik om te volg. Jy maak dit oop, voeg kookwater by, roer dit goed deur en seël weer die bakkie.
Ná 10 minute breek jy nóg ’n seël laer af in die verpakking en eet dit net so uit die bakkie uit. In albei geregte is ’n pakkie met ’n bykomende bestanddeel wat jy uithaal voor jy die maaltyd gaarmaak – die nagereg se krummelkors en die herderspastei se kapokaartappels.
Moenie die bestanddele met ’n vurk roer nie, want jy kan dan per ongeluk ’n gat in die verpakking druk. En maak seker jy gebruik genoeg water om alles ordentlik te meng.
Jy kry dit in ’n boksie met vier afsonderlike pakkies wat jy kan eet soos jy dit benodig, terwyl dit moeilik kan wees om die oorskiet van die blikkiesop te bêre as jy nie die 400 g op jou eie kan opeet nie.
Ons sê nou nie jy moet jou vergryp aan die soetgoed nie, maar as jy ’n vinnige sarsie energie nodig het, kan een of twee lekkers tot 350 kilojoules in ’n 25 g-porsie bevat.
Jy kan biltong oral met jou saamdra, en selfs al maak jy nie jou eie nie, is die kans goed jy weet waar om Suid-Afrika se gunsteling- droë vleishappie in die hande te kry. Net 100 g se wildsbiltong het meer proteïen as geblikte tuna.
Daardie koekies en beskuitjies is nie net in die laaste klompie dae voor betaaldag soos manna nie. As jy in die knyp is, kan jy hulle in kombinasie met jou gunstelingsmeer geniet én die hongerpyne stil.